Reglementări privind autorizarea si funcţionarea farmaciilor

în state membre ale Uniunii Europene
AUSTRIA

Legea din 18 decembrie 1906 privind regimul farmaciilor (cu modificările ulterioare) prevede că  autorizaţia de înfiinţare/preluare a unei farmacii se eliberează ad personam solicitanţilor având calitatea de farmacişti. Medicii care îşi desfăşoară activitatea într-o unitate medicală situată la o distanţă mai mare de 6 km de cea mai apropiată farmacie pot obţine autorizaţie pentru deschiderea unei farmacii „interne” (home-pharmacy).

Farmaciştii pot deţine în proprietate o singură farmacie, având însă  posibilitatea înfiinţării unei farmacii-filială (branch pharmacy), care să fie amplasată la o distanţă de cel mult 4 km de farmacia principală. In prezent, în Austria există 20 de astfel de farmacii-filiale.

Distanţa între farmacii trebuie să fie de cel puţin 500 de metri, iar numărul locuitorilor/farmacie de cel puţin 5.500. Din 1998, reglementările referitoare la deschiderea de noi farmacii au devenit mai permisive. Astfel, Curtea Constituţională a decis ca, în satele în care există cel puţin un medic proprietar al unei farmacii interne, să se poată înfiinţa, cu aprobarea guvernatorului provinciei, o farmacie publică (community pharmacy). În aceste condiţii, pentru protejarea medicilor proprietari de farmacii interne, s-a prevăzut dreptul de funcţionare a acestui tip de farmacii pe o perioadă de 10 ani de la deschiderea noii farmacii publice. 

În anul 2003, în Austria numărul farmaciilor publice era de 1.162, iar al farmaciilor interne de 989, respectiv o farmacie la 3.750 de locuitori.

Vânzarea unei farmacii este permisă după expirarea termenului de 5 ani de la data emiterii autorizaţiei de înfiinţare.

În cazul decesului proprietarului, legea permite soţului/soţiei acestuia să o închirieze unui alt farmacist, pe o perioadă de 5 ani. Copiii decedatului pot proceda în mod similar, până la împlinirea vârstei de 24 de ani. Dacă unul din copiii decedatului urmează studii universitare farmaceutice sau are deja calificarea de farmacist, acesta poate închiria farmacia până la împlinirea vârstei de 35 de ani. Moştenitorii care, la expirarea acestor termene, nu întrunesc condiţiile legale pentru administrarea unei farmacii, au două posibilităţi: să vândă farmacia sau să se asocieze cu un alt farmacist- deţinător majoritar al acţiunilor societăţii.

Legea prevede obligativitatea prezenţei farmacistului în unitatea farmaceutică pe care trebuie să o administreze personal. În cazul unui concediu medical sau de odihnă de peste 6 săptămâni, farmacistul trebuie să angajeze un înlocuitor  şi să notifice autorităţii competente numele acestuia, în vederea obţinerii unei autorizaţii speciale. 

Farmaciile publice şi cele interne comercializează numai medicamentele aprobate, conform Legii privind medicamentele, de Ministerul Federal al Asigurării Sociale şi Generaţiilor.


Micile magazine pot comercializa produsele farmaceutice limitativ prevăzute în reglementările în materie.


Este interzisă efectuarea oricărui tip de analize medicale în farmacii.

Farmaciştii nu pot desfăşura activităţi incompatibile cu profesia de farmacist.

BELGIA

Principalele reglementări în domeniu sunt: Decretul regal din 31 mai 1885 de aprobare a noilor instrucţiuni pentru medici, farmacişti şi droghişti, cu modificările ulterioare; Decretul regal din 25 septembrie 1974 privind înfiinţarea, transferul şi fuziunea oficiilor farmaceutice deschise publicului, cu modificările ulterioare.

În Belgia, orice persoană fizică sau juridică are dreptul de a deţine în proprietate una sau mai multe farmacii situate în aceiaşi provincie; pentru persoanele juridice este prevăzută condiţia asigurării managementului de o singură persoană cu calitatea de farmacist. 

Conform prevederilor Decretului regal din 25 septembrie 1974, eliberarea autorizaţiei pentru înfiinţarea/preluarea unei farmacii intră în competenţa Ministerului Sănătăţii Publice şi al Afacerilor Sociale.

În acest scop, solicitantul trimite ministrului sănătăţii, prin scrisoare recomandată, formularul completat al cererii de autorizare, însoţit de documentaţia prevăzută de lege
. 

După primirea cererii, ministrul sănătăţii dispune: a) notificarea cererii de autorizare tuturor deţinătorilor/titularilor autorizaţi de farmacii situate în vecinătatea celei pentru care se solicită autorizaţie, precum şi celor mai reprezentative organizaţii profesionale farmaceutice şi b) solicitarea avizului guvernatorului provinciei în care urmează să se înfiinţeze farmacia, al comisiei medicale de resort, al inspectorului farmaciei de resort, al celor mai reprezentative organizaţii profesionale farmaceutice.

Autorizaţia se eliberează după primirea avizului
 favorabil al Comisiei pentru înfiinţare (Commission d’implantation) din cadrul Ministerului Sănătăţii şi al Afacerilor Sociale, care a examinat dosarul solicitantului.

Autorizarea înfiinţării de farmacii este supusă îndeplinirii unor condiţii demografice şi geografice (densitatea populaţiei şi distanţa între farmacii).  Numărul maxim al farmaciilor dintr-o comună se stabileşte după cum urmează: în comunele cu peste 30.000 de locuitori, prin împărţirea numărului de locuitori la cifra 3.000; în cele cu numărul de locuitori cuprins între 7.500 şi 30.000, prin împărţirea la 2.500, iar în comunele cu mai puţin de 7.500 de locuitori, prin împărţirea la 2.000.  Prin excepţie, se poate acorda autorizaţie pentru înfiinţarea unei farmacii suplimentare, dacă: cea mai apropiată farmacie este situată la 1 km de locul amplasării noii farmacii şi aceasta urmează să deservească 2.500 de locuitori; distanţa faţă de cea mai apropiată farmacie este de 2 km şi numărul de locuitori este de 2.000; distanţa faţă de cea mai apropiată farmacie este de 5 km, iar numărul de locuitori este de 1.500.


În anul 2003, în Belgia, funcţionau 5.272 de farmacii, din care 75-80% erau în proprietate privată, iar restul de 20-25% în proprietatea societăţilor cooperatiste.


Legea permite fuzionarea a două farmacii, în următoarele condiţii: acestea să fie situate în aceiaşi localitate; în localitate să mai funcţioneze cel puţin alte 2 farmacii; numărul farmaciştilor din unitatea nou creată să fie cel puţin egal cu numărul farmaciştilor care au lucrat în cele 2 farmacii înainte de fuzionare. Autorizaţiei de fuzionare se eliberează de Ministerul Sănătăţii şi al Afacerilor Sociale.


Vânzarea unei farmacii este permisă după expirarea termenului de 5 ani de la înfiinţare. Preţul de vânzare a unei farmacii nu poate depăşi valoarea cumulată a mobilierului şi echipamentelor tehnice din dotarea acesteia, a stocului de produse şi a unui procent de 150% din profitul brut mediu obţinut în ultimii 5 ani. 

Legea nu prevede condiţii speciale pentru transferul de proprietate către moştenitori în cazul decesului proprietarului unei farmacii. 


Prin Decretul regal din 8 decembrie 1999, s-a extins cu 10 ani moratoriul de 5 ani asupra înfiinţării de farmacii, instituit prin Decretul regal din 1994. În consecinţă, cu excepţia cazurilor expres prevăzute de lege, până la 8 decembrie 2009, nu se mai poate solicita înfiinţarea de farmacii.


Farmaciile au dreptul exclusiv de distribuire a medicamentelor către populaţie (Decretul regal din 6 iunie 1960). Medicii şi clinicile veterinare care deţin autorizaţie de depozitare a medicamentelor pot vinde medicamente pacienţilor aflaţi în îngrijire, sub condiţia achiziţionării medicamentelor de la farmaciile publice. Anumite produse farmaceutice pot fi comercializate în supermarketuri şi în magazine tip plafar.


Orice farmacie are un laborator propriu, unde, în afara preparării anumitor produse farmaceutice, asistentul farmacist poate efectua analize medicale simple. Decretul regal din 31 mai 1885 reglementează în detaliu instrumentarul obligatoriu al laboratorului de farmacie.


Pot exercita această profesie titularii diplomei legale de farmacist eliberată de facultăţile de farmacie din cadrul universităţilor, vizată de Comisia medicală din provincia de reşedinţă (art.1, Decretul regal din 31 mai 1885), şi care sunt membri ai Ordinului farmaciştilor.

Profesia de farmacist este incompatibilă cu: orice altă profesie medicală; orice activităţi de comerţ cu produse, altele decât medicamente şi preparate farmaceutice; activităţi industriale; activităţi de comerţ cu ridicata cu produse farmaceutice; orice alte activităţi care ar putea aduce atingere demnităţii profesiei sau bunelor moravuri.

Este interzisă orice asociere între medici şi farmacişti, în scopul obţinerii de foloase necuvenite din prescrierea sau distribuirea de medicamente.

Prezenţa permanentă a farmacistului în farmacia pe care o administrează este obligatorie.

Pentru farmacişti, legea nu prevede vârsta obligatorie de pensionare.

CEHIA


Concesiunile asupra farmaciilor se acordă de autorităţile districtuale, în cooperare cu Camera farmaciştilor şi Agenţia de stat pentru controlul medicamentelor.

Orice persoană poate deţine proprietatea asupra unei/mai multor farmacii. Managementul unei farmacii aflate în proprietatea unei persoane care nu are calitatea de farmacist trebuie asigurat de un farmacist cu o vechime în profesie de minimum 5 ani. 

Lanţurile de farmacii sunt permise şi există. 

Nu sunt prevăzute restricţii în ce priveşte numărul de farmacii sau al distanţei necesare între farmacii.

Până la 1.01.1998, medicamentele de uz uman puteau fi vândute numai în farmacii. Odată cu adoptarea Legii privind medicamentele, produsele farmaceutice (altele decât medicamentele), precum şi anumite medicamente prevăzute de lege, pot fi comercializate şi în alte magazine.

Cipru 

managerul farmaciei trebuie să deţină cel puţin 51% din societate. Fiecare farmacist nu poate deţine în proprietate mai mult de o farmacie, de aceea, asociaţiile de farmacii nu sunt permise. 

Consiliul Farmaciilor este organismul însărcinat cu acordarea licenţelor de funcţionare. 

Nu există criterii demografice sau geografice cu privire la modul de distribuire a farmaciilor pe teritoriul Ciprului. 
DANEMARCA

Autorizaţia de înfiinţare/preluare a unei farmacii se eliberează de către Ministerul de Interne şi al Sănătăţii, în colaborare cu Agenţia pentru Medicamente, statul fiind cel care, prin sistemul acordării de licenţe, controlează şi administrează sectorul reţelei de farmacii. 

Autorităţile centrale stabilesc numărul şi amplasarea în teritoriu ale farmaciilor şi farmaciilor-filială, structura reţelei de farmacii fiind în permanenţă supusă evaluării. 

Periodic, Agenţia pentru Medicamente  dă publicităţii numărul autorizaţiilor disponibile.

Cererile de autorizare depuse de solicitanţi sunt mai întâi examinate de Agenţia Medicamentelor,  care, în funcţie de rezultatele examinării dosarului şi ale inspecţiei efectuate la faţa locului, face recomandări Ministerului Sănătăţii pentru eliberarea autorizaţiilor. Solicitanţii trebuie să aibă experienţă în organizarea şi managementul financiar al farmaciei, să aibă experienţă managerială şi să aibă calificarea de farmacişti.

În Danemarca, proprietarul farmaciei trebuie să aibă calitatea de farmacist.  Din octombrie 2001, în urma reformei din domeniul farmaceutic, farmaciştii pot deţine în proprietate un număr de maximum 4 farmacii.

Vânzarea farmaciilor este interzisă.

Când proprietarul farmaciei împlineşte vârsta de 70 de ani, licenţa de funcţionare devine vacantă şi se atribuie de Ministerul Sănătăţii farmacistului selectat pentru a fi autorizat. În cazul decesului proprietarului, moştenitorii legali au dreptul să deţină farmacia pentru o perioadă de 6 luni sau până când Ministerul Sănătăţii acordă licenţa unui alt farmacist.    

În Danemarca există 279 de farmacii şi 48 de sub-filiale, aproximativ 138 de magazine farmaceutice şi 705 de magazine de distribuire a medicamentelor care pot fi vândute fără reţetă. După liberalizarea din octombrie 2001, peste 1.100 magazine comercializează produsele farmaceutice limitativ prevăzute de lege.

În laboratoarele farmaciilor se pot efectua numai analize medicale simple (pentru stabilirea colesterolului, a tensiunii arteriale, teste de sarcină).

Legea prevede obligaţia farmacistului de a fi permanent prezent în farmacie, precum şi obligaţia de a angaja, pe o perioadă de cel mult un an, un farmacist calificat care să îl înlocuiască în cazul unei absenţe îndelungate. 

Profesia de farmacist este incompatibilă cu cea de medic, de medic stomatolog sau veterinar. Farmaciştii nu pot desfăşura activităţi în domeniul producţiei sau al comerţului cu ridicata de produse farmaceutice.

Estonia

Orice persoană fizică ori juridică, instituţie a puterii centrale sau locale poate deţine în proprietate o farmacie, fiind permisă, totodată, şi asocierea farmaciilor sub diferite forme. 

Pentru deschiderea unei farmacii este însă nevoie de obţinerea unei licenţe, iar această autorizaţie nu poate fi acordată decât unui farmacist calificat cu o experienţă în domeniu de cel puţin cinci ani. Autoritatea însărcinată cu emiterea licenţelor este Ministerul pentru probleme sociale.

Nu există criterii cu privire la distribuirea farmaciilor pe teritoriul Estoniei. 

Finlanda 

Sediul materiei cu privire la autorizarea şi organizarea farmaciilor se află în Medicines Act nr.395 din1987, cu modificările ulterioare. 

Deschiderea unei farmacii se face pe baza obţinerii unei licenţe din partea Agenţiei Naţionale pentru Medicamente. 

Legea menţionează ca persoane juridice îndrituite să deţină câte o farmacie doar Universitatea din Helsinki şi Universitatea din Kuopio, fiecare în oraşul de reşedinţă. În plus, legea mai dă dreptul unui singur cetăţean al unui stat aparţinând Spaţiului Economic European să obţină o licenţă pentru deschiderea unei farmacii, cu condiţia ca acea persoană să nu fie declarată falită sau lipsită de capacitate juridică. În situaţia în care pentru acordarea licenţei sunt eligibile mai multe persoane, autorizaţia se va acorda aceleia care va fi considerată cea mai competentă pentru a administra farmacia. Hotărârea se va lua ţinând seama de experienţa profesională în domeniul farmaceutic. 

Proprietarul farmaciei este obligat să gestioneze personal farmacia, vârsta maximă până la care acesta ar putea exercita această profesie fiind de 67 de ani. 

Licenţele se acordă individual. Farmacia nu poate fi închiriată sau transferată unei alte persoane. Dacă titularul de licenţă doreşte să renunţe la aceasta, el este obligat să administreze farmacia în continuare, până când o nouă persoană licenţiată intră în posesia farmaciei. Acesta din urmă este obligat să achiziţioneze, de la fostul proprietar, stocul de produse medicale la preţul pieţei.

 Dacă titularul licenţei obţine o nouă licenţă, licenţa anterioară va fi simultan anulată. 

Dacă titularul de licenţă nu îşi începe activitatea în termen de un an de la primirea notificării de acordare a autorizaţiei de funcţionare, Agenţia Naţională pentru Medicamente (în situaţia în care nu i-a acordat un termen de graţie) consideră licenţa ca fiind expirată. 

Agenţia Naţională pentru Medicamente poate retrage licenţa de funcţionare a unei farmacii dacă:

· proprietarul farmaciei a fost declarat falit şi nu a redobândit posesia asupra proprietăţii în cel mult un an de la data la care a fost declarat falimentul;

· proprietarul farmaciei a fost declarat lipsit de capacitate juridică;

· proprietarul farmaciei a fost declarat incapabil (pentru cauză de boală sau abuz de droguri ori substanţe toxice) să exercite profesia de farmacist;

· proprietarul farmaciei a fost condamnat pentru o infracţiune, pedeapsa fiind de cel puţin doi ani lipsire de libertate. 

Retragerea licenţei de funcţionare poate avea ca temei şi neîndeplinirea condiţiilor legale de depozitare a produselor medicamentoase ori neglijenţa sau abuzul în serviciu al titularului de licenţă. 

Cu autorizaţia Agenţiei Naţionale pentru Medicamente, titularul de licenţă are dreptul să deţină maximum trei puncte farmaceutice, în acele zone cu populaţie redusă. Universitatea din Helsinki poate deţine până la 16 puncte farmaceutice, fiecare dintre acestea având nevoie de o autorizaţie specială din partea Agenţiei Naţionale pentru Medicamente. Administratorii punctelor farmaceutice trebuie să fie licenţiaţi în farmacie. 

Franţa

Sediul materiei cu privire la modul de organizare, funcţionare şi autorizarea farmaciilor se află în Codul sănătăţii publice, Cap.5, Art.L5125-2 –L5125-32, Art.R5124-68-R5124-73.

Pentru înfiinţarea, transferul sau reorganizarea unei farmacii este nevoie de obţinerea unei licenţe, iar cererea trebuie făcută individual. Ministerul Sănătăţii este organismul răspunzător de eliberarea acestei autorizaţii, prin intermediul reprezentanţilor săi în cadrul departamentelor. Decizia cu privire la înfiinţarea, transferul sau reorganizarea unei farmacii este luată în final de către reprezentantul statului în departament, după avizul sindicatului farmaciştilor şi al consiliului regional al colegiului farmaciştilor. 

Licenţa fixează totodată şi amplasamentul în care farmacia în cauză va funcţiona. 

În distribuirea farmaciilor pe teritoriul Franţei se ţine seama de situaţia demografică: o farmacie la fiecare 2500 de locuitori, dacă populaţia localităţii respective nu depăşeşte 5000 de locuitori; o farmacie la fiecare 3000 de locuitori, dacă populaţia este între 5000 şi 30000 de locuitori şi o farmacie la fiecare 3500 de locuitori, dacă populaţia este de peste 30000 de locuitori. Cu toate că nu s-au stabilit criterii cu privire la distanţa care trebuie să existe între farmacii, reprezentantul statului din departament poate să impună o distanţă minimă între amplasamentul viitoarei farmacii şi al celei din cea mai apropiată vecinătate. 

După obţinerea autorizaţiei, farmacia trebuie să fie pusă la dispoziţia publicului în cel mult un an, perioadă care începe să curgă de la data la care s-a primit notificarea hotărârii de acordare a licenţei. Perioada se poate prelungi în caz de forţă majoră. 

Licenţa nu poate fi înstrăinată de către titular sau titulari independent de fondurile de comerţ la care se referă. 

Închiderea definitivă a farmaciei atrage după sine expirarea licenţei, aceasta din urmă trebuind să fie remisă prefecturii de către ultimul titular sau de către moştenitorii acestuia. 

Cu excepţia situaţiei de forţă majoră, farmaciile nu pot fi vândute dacă nu îşi desfăşoară activitatea de cel puţin cinci ani. În situaţia transferului unei farmacii pe cale succesorală, legea franceză permite unui membru al familiei să păstreze proprietatea asupra farmaciei, dacă acesta este farmacist calificat. În caz contrar, farmacia poate angaja un manager pentru o perioadă de cel mult doi ani, timp în care farmacia trebuie vândută. 

În Franţa, farmaciile pot fi deţinute în proprietate doar de către farmacişti calificaţi. Un farmacist nu poate avea în proprietate ori coproprietate mai mult de o farmacie şi este obligat să o administreze personal. Legea permite proprietatea comună asupra farmaciilor. Farmaciştii sunt, în egală măsură, autorizaţi să constituie, individual sau între ei, o societate cu răspundere limitată în vederea exploatării unei farmacii, cu condiţia ca societatea să nu deţină în proprietate decât o singură farmacie, indiferent care este numărul farmaciştilor asociaţi. 

Contractele care au ca obiect transferul dreptului de proprietate asupra unei farmacii trebuie să fie făcute în formă scrisă şi să se depună câte o copie la consiliul regional al colegiului farmaciştilor şi la sediul direcţiei regionale pentru probleme sanitare şi sociale. 

Farmaciile nu pot rămâne deschise în absenţa titularului, cu excepţia situaţiei în care acesta este înlocuit, dar suplinirea proprietarului de farmacie nu poate depăşi mai mult de un an. 

Farmaciile au obligaţia să-şi organizeze un serviciu de gardă şi un serviciu de urgenţă, primul pentru nevoile publicului în afara orelor obişnuite de program, iar al doilea pentru nevoile de urgenţă. Participarea farmaciilor la aceste servicii este obligatorie, cu excepţia situaţiei în care reprezentantul statului în departament dispune altfel. 

Organizarea serviciilor de gardă şi de urgenţă cade în sarcina organizaţiilor reprezentative ale profesiei de farmacist din cadrul departamentului. În situaţia în care acestea nu ajung la un acord, reprezentantul statului în departament emite o hotărâre cu privire la aceste servicii, după avizul organizaţiilor profesionale menţionate, al farmacistului inspector regional şi al consiliului regional al colegiului farmaciştilor. 

Farmaciştii nu pot comercializa alte produse în afara celor înscrise pe lista stabilită de ministrul sănătăţii, la propunerea Consiliului naţional al colegiului farmaciştilor. 

Sediul materiei cu privire la exercitarea profesiei de farmacist se află în Codul sănătăţii publice, Cap.I, Art.L4211-L4211-11, Art.L4212-L4212-8, Art.L4221- L4223.

Profesia de farmacist poate fi exercitată doar dacă persoana în cauză îndeplineşte următoarele condiţii:

· este titularul unei diplome, a unui certificat sau a unui titlu de farmacist;

· are cetăţenia franceză, a statului Andora, este resortisant al unui stat membru al Comunităţii europene, al unui stat care este parte în acordul privind Spaţiul economic european sau al unui stat în care cetăţenii francezi pot exercita profesia de farmacist, dacă sunt titulari ai unei diplome care le conferă acest drept în statul respectiv;

· face parte din colegiul farmaciştilor.

Titularii diplomelor de farmacist eliberate în statele care nu fac parte din cele menţionate mai sus îşi pot desfăşura activitatea în Franţa în următoarele condiţii: 

· diploma, certificatul sau titlul de farmacist să figureze în lista stabilită, în conformitate cu obligaţiile comunitare sau cu cele care rezultă din acordul privind Spaţiul economic european, printr-o hotărâre a miniştrilor de resort (învăţământ şi sănătate) sau

· diploma, certificatul sau titlul de farmacist să fie însoţit de un atestat din partea autorităţilor statului care l-a eliberat, în care să se menţioneze că diploma este asimilată, în acest stat, celor din lista menţionată mai sus. 

Ministrul sănătăţii verifică autenticitatea acestor diplome, certificate sau titluri şi, în caz de îndoială justificată, poate cere autorităţilor emitente ale statului respectiv să certifice autenticitatea acestora şi să confirme dacă beneficiarul a îndeplinit toate condiţiile impuse pentru obţinerea diplomei de farmacist.

Farmaciştii sunt obligaţi să-şi înregistreze, cu titlu gratuit, diplomele, certificatele sau titlurile la serviciul public competent sau la organismul special desemnat în acest sens. 

Farmaciştii care au în administraţie farmacii nu au dreptul de a exercita şi alte profesii. 

La nivel de regiuni, farmaciştii gestionari de farmacii active sunt înscrişi pe o listă întocmită şi actualizată de către consiliul regional al colegiului farmaciştilor. Lista se afişează la direcţiile departamentale pentru probleme sanitare şi sociale şi este depusă, în fiecare an, la prefecturi şi la parchetele de pe lângă tribunalele regionale. 

Nu există limite de vârstă cu privire la exercitarea profesiei de farmacist. Dacă farmacistul, proprietar de farmacie, iese la pensie, el are obligaţia să vândă farmacia. 

GERMANIA

Pentru înfiinţarea/preluarea unei farmacii este necesară o autorizaţie care se eliberează, ad personam, de către autoritatea competentă a guvernului regional (Länder). Solicitantul autorizaţiei trebuie să îndeplinească următoarele condiţii: să fie cetăţean german/cetăţean al unui stat membru al UE/apatrid
; să fie titular al autorizaţiei de exercitare a profesiei de farmacist; să deţină locaţia cu dotările prevăzute în Regulamentul de funcţionare a farmaciilor. 

Valabilitatea autorizaţiei încetează în următoarele cazuri: decesul titularului autorizaţiei; renunţarea la autorizaţie; retragerea, de către Colegiul federal al farmaciştilor, a dreptului de practică al titularului autorizaţiei; dacă farmacia pentru care s-a cerut autorizaţia de înfiinţare nu a fost deschisă în termen de 1 an de la data eliberării autorizaţiei. 

Legea privind înfiinţarea şi funcţionarea farmaciilor, care a intrat în vigoare la 1.01.2004, nu restricţionează în nici un fel deschiderea de noi farmacii; Germania este printre puţinele state membre în care numărul farmaciilor nu este limitat în funcţie de criterii geografice, economice, sociale, comerciale etc. În anul 2001, numărul farmaciilor era de 21.569, respectiv o farmacie la 3.810 locuitori.

În prezent, un farmacist poate deţine în proprietate un număr de 4 farmacii
, cu condiţia ca ele să fie localizate în acelaşi district, iar proprietarul lor să administreze personal farmacia principală. Farmaciştii pot înfiinţa societăţi pe acţiuni/societăţi comerciale (dar nu societăţi cu răspundere limitată) al căror obiect de activitate îl constituie  exclusiv administrarea de farmacii. Asocierea inter-profesională nu este permisă. 

Înstrăinarea prin vânzare a farmaciilor nu este restricţionată, singura condiţie fiind aceea a cumpărării sale de către un farmacist calificat. 

În cazul decesului proprietarului, moştenitorii legali pot deţine în continuare farmacia, după cum urmează: soţul/soţia până când se recăsătoreşte; copiii, până la împlinirea vârstei de 23 de ani; copiii care urmează studii farmaceutice, până la terminarea acestora.

În Germania, farmaciile publice (Community pharmacy) comercializează: medicamente prescrise; medicamente care pot fi prescrise şi care nu sunt interzise de lege; diverse produse farmaceutice (care pot fi vândute şi în alte magazine de personal cu specializare farmaceutică); aparatură şi produse medicale. Dreptul de comercializare a medicamentelor nu aparţine în exclusivitate farmaciştilor; medicamentele care pot fi eliberate fără reţetă pot fi comercializate şi în alte puncte de desfacere de către droghişti.

Orice farmacie trebuie să deţină un laborator pentru prepararea şi monitorizarea produselor farmaceutice, precum şi pentru efectuarea de analize simple (teste de sarcină, analize de sânge, stabilirea tensiunii arteriale etc.).

În Germania este permisă funcţionarea farmaciilor on-line. Pentru a fi acreditate, acestea trebuie să îndeplinească atât condiţiile prevăzute pentru funcţionarea farmaciilor tradiţionale, cât şi condiţii suplimentare de calitate şi securitate (publicitate, pagină web, echipament tehnic, aspecte privind comercializarea şi livrarea produselor farmaceutice, informarea şi consultarea pacienţilor etc.).

Poate exercita profesia de farmacist orice cetăţean german/cetăţean al unui stat membru al UE/apatrid, care este titular al diplomei universitare farmaceutice
 şi membru al Colegiului regional al farmaciştilor. 

  După promovarea examenului final, orice absolvent are dreptul de a solicita eliberarea licenţei de exercitare a profesiei de farmacist. Posesorii licenţei au drept nelimitat de practicare a profesiei.

Farmaciştii îşi pot exercita profesia în cadrul farmaciilor publice (community pharmacies) sau al farmaciilor de spital, în unităţi industriale farmaceutice sau în institute de cercetare cu profil farmaceutic.

Activităţi specifice: prepararea farmaceutică a medicamentelor; producerea, testarea, depozitarea, conservarea şi distribuţia medicamentelor în farmacii; acordarea de consultanţă şi informaţii privind medicamentele; acordarea de asistenţă farmaceutică persoanelor internate în aşezăminte sociale.

Legea interzice stabilirea de relaţii de afaceri/contractuale între farmacişti/personalul farmaciilor cu medicii/alte cadre medicale.

Legea prevede necesitatea perfecţionării profesionale permanente a farmaciştilor; competenţa organizării activităţilor de perfecţionare revine Colegiilor regionale ale farmaciştilor. 

Grecia 

Pentru înfiinţarea unei farmacii este nevoie de obţinerea unei licenţe din partea prefecturii, licenţă care se acordă printr-o decizie a prefectului, pe baza unei propuneri din partea asociaţiei locale a farmaciştilor. 

În Grecia, farmaciile pot fi deţinute în proprietate doar de către farmacişti calificaţi, aceştia fiind obligaţi să deţină şi o autorizaţie specială pentru exercitarea profesiei de farmacist. Un farmacist poate avea în proprietate mai multe farmacii. Cererea pentru obţinerea licenţei se face individual. 

În procesul de distribuire a farmaciilor pe teritoriul Greciei, sunt avute în vedere o serie de criterii legate de distanţa între farmacii şi numărul populaţiei din zonele respective. 

În Grecia nu există reguli cu privire la vânzarea farmaciilor. În situaţia transferului dreptului de proprietate asupra unei farmacii pe cale succesorală, legea grecească permite soţului supravieţuitor să preia proprietatea pentru cel mult cinci ani şi copiilor, până la vârsta majoratului. 

Gestiunea farmaciei trebuie exercitată de către proprietar, a cărui prezenţă permanentă este obligatorie; absenţele acestuia sunt permise ocazional şi pentru o perioadă determinată. Pe durata absenţei proprietarului de farmacie, un farmacist îl va suplini. 

Calitatea de proprietar de farmacie este incompatibilă cu exercitarea altor funcţii, cu titlu oneros, în sectorul public sau  privat. 

Farmaciştii au un drept exclusiv cu privire la vânzarea de medicamente. 

Irlanda 

Sediul materiei cu privire la autorizarea, organizarea farmaciilor şi exercitarea profesiei de farmacist se regăsesc în Pharmacy Act din 1875, cu modificările ulterioare. 

În Irlanda, proprietar al unei farmacii poate fi un farmacist (sau mai mulţi farmacişti, în parteneriat), o societate farmaceutică sau orice altă persoană juridică ori moştenitorul legal al unui farmacist, pentru o perioadă de cinci ani. Un farmacist poate deţine în proprietate mai multe farmacii, în virtutea faptului că nu există restricţii cu privire la acest lucru. Farmaciile trebuie să fie gestionate personal de către farmacişti, fie că aceştia sunt proprietarii ori farmaciştii special angajaţi în acest scop. 

Nu există restricţii cu privire la vânzarea de farmacii în Irlanda, atât timp cât cumpărătorul îndeplineşte condiţiile impuse pentru a deveni proprietar de farmacie. Cu toate acestea, farmacistul care a obţinut o diplomă de farmacist în alt stat membru al Uniunii Europene, poate prelua o farmacie doar dacă aceasta funcţiona deja de mai bine de trei ani.
 Această regulă nu este aplicabilă pentru gestionarea farmaciei şi nici pentru controlul acesteia. 

În cazul decesului unui farmacist care, la data morţii, îşi gestiona propria farmacie, legea irlandeză permite moştenitorului acestuia (de regulă soţul/soţia) să preia în proprietate farmacia, dar numai pentru o durată de maximum cinci ani. În tot acest timp, farmacia în cauză va fi gestionată de către un farmacist. Înainte ca perioada de cinci ani să se încheie, farmacia trebuie închisă, vândută sau transformată într-o societate farmaceutică, a cărei administrare să fie făcută de către un farmacist. 

Farmaciştii nu deţin drepturi exclusive cu privire la vânzarea cu amănuntul a medicamentelor; există şi alte puncte de vânzare prin care se comercializează produsele medicamentoase.

Un persoană care doreşte să devină farmacist trebuie să îndeplinească următoarele condiţii: să obţină o înscriere preliminară la Societatea Farmaceutică a Irlandei; să se înscrie într-o instituţie de învăţământ superior pentru un curs de 4 ani, în urma căruia să obţină diploma de farmacist; să facă 12 luni practică într-o instituţie acreditată
, sub îndrumarea unui profesor farmacist şi să promoveze examenul de licenţă din cadrul Societăţii Farmaceutice. 

Ca regulă generală, toate cursurile de farmacie care se finalizează cu o diplomă trebuie să fie acreditate de către Societatea Farmaceutică a Irlandei, dacă absolvenţii acestora se vor înscrie în Societate. 

ITALIA

Conform prevederilor Legii 475/1968 (cu modificările ulterioare), autorizaţia de înfiinţare a farmaciilor se atribuie în urma concursului organizat până în luna martie a fiecărui an impar de autorităţile regionale.

Pot participa la concurs cetăţenii italieni/cetăţeni ai statelor membre U.E. care beneficiază de toate drepturile politice şi civile, sunt înscrişi în registrul profesional al farmaciştilor, sunt membri ai Colegiului profesional şi care, la data depunerii candidaturii, nu au împlinit vârsta de de 60 de ani.


Legea reglementează numărul farmaciilor şi repartizarea acestora în teritoriu, pe baza unor criterii demografice şi geografice; astfel, pentru localităţile în care numărul de locuitori este mai mic de 12.500, raportul prevăzut de lege este de o farmacie la 5.000 de locuitori, iar pentru celelalte localităţi, raportul este de o farmacie la 4.000 de locuitori.  Distanţa minimă legală între farmacii este de 200 de metri.

În Italia există atât farmacii private, aflate în proprietatea farmaciştilor care îşi exercită profesia în mod independent, cât şi farmacii publice, îndeosebi municipale, conduse de farmacişti angajaţi de municipalitatea pe teritoriul căreia este amplasată farmacia. 

Farmaciştii pot deţine în proprietate o singură farmacie sau pot fi co-proprietari în cadrul unei societăţi pe acţiuni sau societăţi cooperatiste cu răspundere limitată, al cărei obiect exclusiv de activitate îl constituie administrarea unei singure farmacii. Lanţurile de farmacii sunt interzise.


Farmaciile pot fi vândute după expirarea termenului de 3 ani de la data eliberării autorizaţiei şi numai farmaciştilor care deţin autorizaţia de exercitare a profesiei de farmacist şi sunt membri ai Colegiului profesional. În cazul decesului proprietarului, moştenitorii legali au la dispoziţie 3 ani pentru a înstrăina farmacia; dacă unul dintre moştenitori urmează studii farmaceutice sau ia decizia de a le urma, atunci această perioadă poate fi prelungită până la 10 ani.


Legea permite farmaciştilor să fie înlocuiţi temporar de un farmacist calificat pe perioada concediului de odihnă, a concediului medical sau a îndeplinirii serviciului militar.


Farmaciştii au dreptul exclusiv de distribuţie a medicamentelor, a produselor pe bază de plante şi a produselor homeopatice. În farmacii se pot vinde şi alte produse farmaceutice (cosmetice), precum şi aparatură medicală.


Efectuarea de analize în cadrul unei farmacii nu este permisă.


În 2004, în Italia funcţionau circa 16.500 de farmacii, respectiv o farmacie la 3.500 de locuitori.

Profesia de farmacist poate fi exercitată de persoanele care îndeplinesc următoarele condiţii: deţin diplomă universitară de calificare în farmacie; au efectuat, după absolvire,  un stagiu de practică de 6 luni într-o farmacie deschisă publicului sau într-un spital; deţin autorizaţia de exercitare a profesiei de farmacist; sunt înscrişi în registrul farmaciştilor aferent provinciei în care este situată farmacia.

Exercitarea profesiei de farmacist este incompatibilă cu: exercitarea oricărui tip de activităţi în domeniul  cercetării, producţiei şi distribuţiei de produse chimice şi farmaceutice; calitatea de titular, administrator provizoriu sau colaborator al altei farmacii; cu orice alt raport de muncă public sau privat.

Letonia

Până în ianuarie 2001, orice persoană putea să dobândească în proprietate o farmacie, atât timp cât 51% din acţiunile acesteia erau deţinute de farmacişti calificaţi. Legea farmaciilor din iunie 2001 stipulează însă că doar un farmacist sau un grup de farmacişti pot dobândi dreptul de proprietate asupra unei farmacii. Până în 2010 s-a dat posibilitatea farmaciilor existente să se reorganizeze, astfel încât să se îndeplinească dispoziţiile legii din iunie 2001. 

Farmaciile pot fi deţinute în proprietate şi de către organele administraţiei locale (de la nivel municipal şi regional), cu o autorizaţie specială din partea Comisiei pentru autorizarea activităţilor farmaceutice, din cadrul Ministerului pentru protecţia socială. Condiţia ar fi ca administratorul farmaciei să fie un farmacist calificat.

Distribuirea farmaciilor pe teritoriul Letoniei se face după criterii geo-demografice, distanţa minimă între farmacii trebuind să fie de 5km. 

Lituania 

Sediul materiei cu privire la autorizarea şi organizarea farmaciilor se află în Legea referitoare la activităţile farmaceutice, din 1991.

În Republica Lituania, activităţile farmaceutice pot fi exercitate de către societăţi, organizaţii non-profit sau persoane fizice doar pe baza unei licenţe. Această licenţă se acordă doar acelor persoane care au absolvit o instituţie de învăţământ superior ori secundar de specialitate şi ale căror rezultate întrunesc condiţiile impuse de Ministerul Sănătăţii. Se deduce de aici că persoanele juridice care exercită activităţi în domeniul farmaceutic pot face acest lucru doar prin intermediul farmaciştilor posesori de licenţă. 

Posesorii de licenţă au dreptul, pe baza unor acorduri bilaterale cu farmaciile, să vândă medicamente în cadrul centrelor medicale locale. 

Activităţile farmaceutice de pe întreg teritoriul Lituaniei sunt controlate de către Ministerul Sănătăţii. 

LUXEMBURG
Principalele reglementări juridice în materie sunt: Legea din 4 iulie 1973 privind regimul farmaciei; Regulamentul din 27 mai 1997 privind acordarea concesiunilor pentru farmacii; Legea din 31 iulie 1991 privind condiţiile de autorizare a exercitării profesiei de farmacist; Regulamentul din 10 august 1992 privind procedura pentru obţinerea autorizaţiei de exercitare a profesiei de farmacist.


În Luxemburg, asistenţa farmaceutică este un serviciu public gestionat prin concesiune. 

Conform art.1 din Legea din 4 iulie 1973 privind regimul farmaciei, înfiinţarea/preluarea unei farmacii este supusă obţinerii autorizaţiei din partea Ministerului Sănătăţii, care, pentru eliberarea acesteia, solicită în prealabil avizul colegiului medical şi al autorităţii locale. În evaluarea cererilor, sunt luate în considerare şi informaţiile asupra candidaţilor înscrise în registrul profesional al farmaciştilor.

Lista concesiunilor pentru farmaciile care urmează a fi înfiinţate sau care au devenit vacante se publică în Mémorial (Jurnalul Oficial), comunicându-se totodată şi termenul (de maximum 4 săptămâni) în care candidaţii pot depune cererile de concesionare (însoţite de documentele prevăzute de lege
). Caietul de sarcini pentru fiecare farmacie care urmează a fi concesionată este pus la dispoziţia celor interesaţi în ziua publicării listei de concesiuni şi cuprinde informaţii referitoare la: localizarea farmaciei; termenul obligatoriu de deschidere a farmaciei după acordarea concesiunii (nu mai mare de 6 luni); eventuale clauze şi condiţii privind acordarea şi exploatarea concesiunii.

Selectarea candidaţilor se face pe baza unui sistem de puncte care se acordă în funcţie de: vechimea diplomei, vechimea în profesie, titlurile ştiinţifice deţinute. În cazul egalităţii de puncte, are prioritate cel mai în vârstă candidat. 

Candidatul selectat, căruia Ministerul Sănătăţii i-a trimis notificare în acest sens, este obligat ca, în săptămâna care urmează primirii notificării, să-şi exprime acceptul  şi să semneze actul de concesiune. În următoarele două luni, candidatul selectat are obligaţia de a prezenta planul detaliat al localului farmaciei pe care urmează să o înfiinţeze.

În actul de concesiune se stabileşte redevenţa (care  nu poate depăşi 2% din cifra anuală de afaceri) pe care titularul se angajează să o verse anual la Trezoreria statului. 
Concesionarul poate renunţa la concesiune doar cu aprobarea prealabilă a ministrului sănătăţii.


Concesiunea asupra unei farmacii încetează de drept la împlinirea, de către concesionar, a vârstei de 70 de ani sau în caz de deces. La cererea moştenitorilor legali, actul de concesiune poate fi prelungit cu cel mult doi ani.


Legea nu prevede criterii geografice sau demografice care să condiţioneze înfiinţarea de farmacii.

Exercitarea profesiei de farmacist este supusă obţinerii autorizaţiei de exercitare a acestei profesii. Autorizaţia se eliberează de către ministrul sănătăţii, dacă solicitantul îndeplineşte următoarele condiţii: este titular al unei diplome universitare de farmacist (sunt recunoscute: diplomele naţionale de farmacist eliberate de ministrul educaţiei naţionale; diplomele, certificatele sau alte titluri de farmacist eliberate de statele membre; diplomele, certificatele sau alte titluri de farmacist dobândite într-un stat terţ şi recunoscute de Luxemburg sau de unul din statele membre; este cetăţean luxemburghez sau cetăţean al unui stat membru al U.E.; îndeplineşte condiţiile de onorabilitate şi moralitate necesare pentru exercitarea acestei profesii, precum şi cele de sănătate fizică şi psihică. 

Procedura de eliberare a autorizaţiei de exercitare a profesiei de farmacist are o durată de cel mult 3 luni de la depunerea dosarului complet.

Autorizaţiile de exercitare a profesiei de farmacist se publică în Mémorial (Jurnalul Oficial). 

Autorizaţia devine caducă în cazul în care farmacistul nu-şi exercită profesia în termen de 6 luni de la data eliberării acesteia. 

Farmaciştii au obligaţia de a se înscrie în registrul profesional
 instituit în cadrul Ministerului Sănătăţii, Direcţia de sănătate, Diviziunea farmacii şi medicamente.

 Activităţi desfăşurate de farmacişti: prepararea formei farmaceutice a medicamentelor; fabricarea şi controlul medicamentelor; controlul medicamentelor într-un laborator de control al medicamentelor; depozitarea, conservarea şi distribuirea medicamentelor prin comerţul en gros; prepararea, controlul, depozitarea şi distribuirea medicamentelor în farmaciile publice; prepararea, controlul, depozitarea şi distribuirea medicamentelor în farmaciile de spital; elaborarea şi difuzarea de informaţii referitoare la medicamente.

Profesia de farmacist este incompatibilă cu profesia de medic, medic stomatolog sau medic/farmacist veterinar.

Exercitarea în mod ilegal  a profesiei de farmacist se sancţionează, după caz, prin amendă şi/sau închisoare.

Malta
Sediul materiei cu privire la autorizarea şi funcţionarea farmaciilor se află în Medicines Act din martie 2003. 

Astfel, în titlul IV al acestui act normativ se stipulează că nici o persoană nu poate înfiinţa o farmacie decât dacă este titularul unei licenţe speciale. Licenţele se acordă pe criterii geo-demografice, de către o autoritate specială aflată sub controlul Ministerului Sănătăţii. Cererea pentru acordarea licenţei trebuie să conţină următoarele date: numele şi adresa petiţionarului, adresa viitoarelor sedii de farmacie, echipamentul şi mijloacele de control, documentaţia care să ateste că sediul ales este potrivit pentru desfăşurarea activităţii de farmacist, numele farmacistului care se va ocupa de administrarea farmaciei, orice altă informaţie, document sau probă cerută de autoritatea care acordă licenţa.

Licenţele acordate conform acestei legi pot fi reînnoite, pe baza unei cereri din partea titularului, făcute cu cel puţin trei luni înainte de data la care expiră perioada de validitate. 

Perioada de validitate a licenţei este stabilită de către autoritatea emitentă.

Licenţele nu se pot transfera către un alt beneficiar decât cu aprobarea autorităţii emitente. 

Închiderea temporară sau definitivă a unei farmacii de către proprietarul acesteia se face doar cu un preaviz de cel puţin 24 de ore acordat autorităţii care a emis licenţa şi cu autorizaţia acesteia din urmă. 

Farmaciile sunt gestionate, obligatoriu, de către un farmacist. Nici un farmacist nu are dreptul, fără autorizaţia scrisă a autorităţii care a emis licenţa, să activeze ca manager pentru două sau mai multe farmacii. De asemenea, atribuţiile managerului de farmacie nu se pot prelua sau abandona fără a înainta un preaviz în formă scrisă autorităţii care a eliberat licenţa. 

Sediul materiei cu privire la exercitarea profesiei de farmacist se află în Health Care Professions Act din 2003. 

Conform legii, persoanele care exercită funcţia de farmacist trebuie să deţină o licenţă specială emisă de Preşedintele Maltei. 

Pentru obţinerea acestei licenţe persoana în cauză trebuie să îndeplinească următoarele condiţii:

· să fie cetăţean al Maltei sau al altui stat membru UE ori să deţină un drept legal de muncă pe teritoriul Maltei;

· să aibă o reputaţie bună;

· numele său să figureze în Registrul Farmaciştilor.

Registrul Farmaciştilor este întocmit de către Consiliul Farmaciştilor, care are următoarele atribuţii:

· face propuneri Preşedintelui Maltei pentru acordarea licenţelor pentru farmacişti;

· face propuneri Preşedintelui Maltei de retragere a licenţelor de funcţionare;

· întocmeşte, publică şi actualizează registre cu privire la profesia de farmacist, precum şi alte registre pentru domenii speciale de activitate;

· veghează la respectarea standardelor etice ale profesiei de farmacist;

· acordă Ministerului Sănătăţii consultaţii cu privire la exercitarea profesiei de farmacist;

· efectuează schimburi de informaţii cu statele de provenienţă ale farmaciştilor străini care activează pe teritoriul Maltei, oferind sau cerând date despre aceştia şi despre diplomele/ certificatele emise de către acele state.

Marea Britanie

În Marea Britanie, farmaciile pot fi deţinute în proprietate de către: farmacişti, societăţile care au ca parteneri farmacişti ori societăţile cu răspundere limitată care sunt administrate de către farmacişti calificaţi. Un farmacist sau o societate poate deţine în proprietate mai multe farmacii. În Marea Britanie sunt permise lanţurile farmaceutice. 

Farmaciile sunt gestionate, obligatoriu, de către farmacişti, iar reducerile de preţ (în regim discount) la produsele medicamentoase sunt interzise. 

În Scoţia, proprietari de farmacie pot fi atât societăţile farmaceutice cât şi cele nefarmaceutice. Pentru deschiderea unei farmacii este însă nevoie de obţinerea unei licenţe din partea Societăţii Farmaceutice Regale a Marii Britanii, precum şi a unui permis din partea autorităţilor locale responsabile cu sănătatea, pentru eliberarea medicamentelor de pe reţetele Serviciului Naţional de Sănătate. Această permisiune este adusă la cunoştinţa proprietarilor celorlalte farmacii din zonă, precum şi unor organizaţii. Persoanele interesate pot ridica obiecţii şi au un drept de apel împotriva deciziei autorităţii locale responsabile cu sănătatea. 

Noile farmacii nu pot fi înfiinţate la o distanţă mai mică de o milă (1,6 km) de cele deja existente. 

Nu există restricţii cu privire la vânzarea farmaciilor, atât timp cât noul proprietar îndeplineşte condiţiile pentru dobândirea proprietăţii. Farmacistul care a obţinut o diplomă de farmacist în alt stat membru al Uniunii Europene poate dobândi proprietatea asupra unei farmacii pe teritoriul Marii Britanii doar dacă farmacia în cauză funcţiona deja de mai bine de trei ani.

În conformitate cu Medicines Act din 1968, farmaciştii nu deţin un drept exclusiv cu privire la vânzarea de medicamente; medicii pot la rândul lor să vândă medicamente pacienţilor. De asemenea, Legea referitoare la Serviciul Naţional de Sănătate prevede că medicii din mediul rural au nevoie de o autorizaţie specială pentru vânzarea de medicamente pacienţilor. 

OLANDA

În Olanda, autorizaţia pentru înfiinţarea unui magazin - categorie în care sunt incluse şi farmaciile - se eliberează de autorităţile locale, pe baza cererilor individuale depuse de cei interesaţi. 

Legea olandeză nu prevede criterii geografice sau demografice pentru deschiderea unei farmacii.

Din 1999, farmaciştii pot deţine în proprietate mai multe farmacii.

Farmaciile distribuie şi comercializează medicamente şi alte produse farmaceutice. Categorii limitate de produse farmaceutice pot fi comercializate şi în alte puncte de desfacere autorizate.
 Sunt autorizaţi să distribuie medicamente pacienţilor pe care îi au în îngrijire, medicii de familie din zonele rurale, dacă cea mai apropiată farmacie este situată la o distanţă mai mare de 5 km. 

În cadrul laboratorului farmaciei se pot efectua analize medicale simple.

În Olanda există 1.697 de farmacii, respectiv o farmacie la 10.000 de locuitori. Dacă se adaugă şi cele 3.990 de drogherii autorizate să comercializeze medicamente neprescrise în reţete, raportul este de un punct de desfacere la 2.800 de locuitori.

Profesia de farmacist este incompatibilă cu exercitarea oricărei alte profesii.

POLONIA

Conform Legii farmaceutice din 6 septembrie 2001 (intrată în vigoare la 1 octombrie 2002), competenţa eliberării autorizaţiei de a conduce o farmacie, precum şi cea a respingerii cererii sau revocării autorizaţiei, aparţine Inspectoratului farmaceutic al voivodatului, organ al administraţiei publice locale, aflat în subordinea Inspectoratului Farmaceutic din cadrul Ministerului Sănătăţii.


Pot solicita această autorizaţie atât persoanele fizice îndrituite (farmaciştii, medicii şi medicii stomatologi care declară că nu îşi exercită profesia de bază), cât şi persoane juridice (societăţi pe acţiuni, societăţi comerciale). Pentru persoanele juridice, legea prevede condiţia asigurării managementului farmaciei de către o persoană având calitatea de farmacist.


Eliberarea autorizaţiei este supusă îndeplinirii anumitor condiţii privind amplasarea şi dimensiunile farmaciei: clădirea farmaciei trebuie să fie o clădire separată (sau o parte separată dintr-o clădire) şi să aibă două două intrări (în faţă şi în spate); spaţiul de comercializare a medicamentelor trebuie  astfel amenajat încât să permită accesul persoanelor cu dizabilităţi; farmacia să dispună de un spaţiu corespunzător de depozitare a medicamentelor şi de laborator propriu; dimensiunea faţadei să fie de minimum 80 mp (60 mp pentru farmaciile din localităţile cu maximum 1.500 de locuitori sau din zonele rurale).

Inspectoratul farmaceutic al voivodatului are, de asemenea, competenţa de a refuza acordarea autorizaţiei sau de a o revoca. Refuzul eliberării autorizaţiei poate interveni în unul din următoarele cazuri: solicitantul nu îndeplineşte condiţiile de calificare prevăzute de lege;  în ultimii trei ani, solicitantul a fost beneficiarul unei autorizaţii de funcţionare care a fost revocată; solicitantul desfăşoară activităţi de comerţ cu ridicata de medicamente. Revocarea intervine atunci când:  o farmacie comercializează medicamente fără a deţine autorizaţie de marketing; nu au fost eliminate la timp neregulile semnalate, în urma unui control, de inspectorul farmaceutic voivodal; farmacia nu a fost deschisă în termen de 4 luni de la data obţinerii autorizaţiei. Autorizaţia de a conduce o farmacie expiră la data decesului persoanei autorizate (moştenitorii legali pot conduce în continuare farmacia pe o perioadă de 1 an
) sau la data lichidării societăţii.

Taxa de autorizare reprezintă valoarea a 5 salarii medii pe  economie. 

La sfârşitul anului 2003, numărul farmaciilor era de 10.000, respectiv o farmacie la 3.850 de locuitori.

Au dreptul să exercite profesia de farmacist persoanele care deţin titluri oficiale de calificare în farmacie (diplome universitare) şi care sunt membre ale Colegiului farmaciştilor. 

Farmaciştii manageri ai unei farmacii trebuie să aibă o vechime în profesie de cel puţin 5 ani. Dintre responsabilităţile sale, menţionăm: organizarea activităţii farmaciei (primirea, distribuirea, depozitarea şi identificarea medicamentelor şi altor produse medicale, prepararea corectă a formelor farmaceutice a medicamentelor; furnizarea de informaţii referitoare la medicamente); menţinerea unei evidenţe clare şi stricte a produselor cumpărate, vândute, preparate, precum şi a produselor suspendate sau retrase de pe piaţă; supravegherea activităţii studenţilor aflaţi în practică, precum şi pe cea a tehnicienilor farmacişti angajaţi; semnalarea, la Inspecţia Farmaceutică, a medicamentelor necorespunzătoare calitativ; achiziţionarea de medicamente şi produse medicale numai de la distribuitorii autorizaţi; înscrierea datelor personalului angajat în registrul special al angajaţilor.

Legea prevede obligaţia prezenţei permanente la program a farmacistului manager; pe perioada concediului de odihnă sau a celui medical, înlocuitorul acestuia trebuie să aibă calificarea de farmacist.

Vârsta de pensionare a farmaciştilor este vârsta de 65 de ani
.

Farmaciştii au obligaţia de a participa la cursurile de perfecţionare profesională organizate de Ministerul Sănătăţii, în colaborare cu Consiliul Naţional al Farmaciştilor şi Asociaţia Farmaceutică din Polonia.

PORTUGALIA

În Portugalia, procedura de autorizare pentru înfiinţarea/preluarea unei farmacii are la bază sistemul concursului deschis, organizat şi condus de Institutul Naţional de Farmacie şi Medicină din cadrul Ministerului Sănătăţii, la solicitarea autorităţilor locale competente. Înscrierea la concurs se face pe baza unui sistem de puncte (maximum 10) acordate în funcţie de: vechimea în profesie, reşedinţă, vârstă, titluri şi grade profesionale etc.  Nu poate participa la concurs un farmacist care, la data desfăşurării concursului, deţine în proprietate o farmacie situată în altă localitate sau care, în ultimii 10 ani, a înstrăinat, prin vânzare, farmacia aflată în proprietatea sa.


Farmaciştii pot înfiinţa şi/sau deţine în proprietate/co-proprietate o singură farmacie; asocierea inter-profesională nu este permisă. 


Conform prevederilor Actului administrativ 936-A-99, numărul farmaciilor din fiecare localitate se stabileşte în funcţie de numărul de locuitori, baza de referinţă fiind raportul de o farmacie la 4.000 de locuitori. Prin excepţie, în localităţile în care există un spital/centru medical, iar cea mai apropiată farmacie este situată la o distanţă mai mare de 3/5 km, se poate înfiinţa o farmacie indiferent de numărul de locuitori.


Distanţa între farmacii trebuie să fie mai mare de 500 metri.


În anul 2001, în Portugalia funcţionau 2.483 de farmacii, respectiv una la 4.041 locuitori.


Vânzarea unei farmacii este permisă după expirarea unui termen de 2 ani de la data deschiderii acesteia.

În cazul decesului proprietarului, legea prevede: posibilitatea preluării proprietăţii de către moştenitorul care are profesia de farmacist sau  urmează studii farmaceutice (pentru acesta din urmă este prevăzută condiţia angajării în farmacie, până la terminarea studiilor, a unui farmacist calificat); obligaţia, pentru moştenitorii având alte profesii, de a vinde, în termen de 2 ani, farmacia sau de a o închiria unui farmacist calificat pe o perioadă de 10 ani, urmând ca la expirarea acestui termen, să vândă farmacia.


Farmaciile distribuie şi comercializează medicamente, precum şi alte produse medicale (produse cosmetice, homeopatice, aparate ortopedice etc.). Vitaminele şi produsele farmaceutice din plante pot fi comercializate şi în supermarketuri. 

În laboratoarele de farmacii pot fi efectuate şi analize simple (teste de glicemie sau de sarcină).

Profesia de farmacist se exercită în regim salarial şi/sau independent, de către absolvenţii Facultăţii de ştiinţe farmaceutice, care sunt membri ai Ordinului farmaciştilor. 

Durata studiilor farmaceutice este de 5 ani, la care se adaugă un stagiu de practică de 6 luni. 

Autorizaţia de exercitare a profesiei de farmacist poate fi solicitată după obţinerea diplomei universitare farmaceutice.

În anul 2001, Societatea Farmaceutică din Portugalia a instituit obligaţia perfecţionării permanente a pregătirii profesionale a farmaciştilor. Îndeplinirea acestei obligaţii este confirmată de revalidarea, de către Societatea Farmaceutică, a licenţei profesionale.

Farmaciştii au dreptul exclusiv de preparare, control, selectare, cumpărare, depozitare şi distribuire a medicamentelor de uz uman şi veterinar. 

Legea prevede obligaţia farmacistului de a fi permanent prezent în farmacie, precum şi obligaţia de a angaja un farmacist calificat în cazul unei absenţe îndelungate.

Desfăşurarea, de către farmacişti, de activităţi incompatibile cu standardele profesiei de farmacist este interzisă.

Farmaciştii pot continua să-şi exercite profesia şi după împlinirea vârstei de pensionare (65 de ani).

SPANIA

În Spania, Administraţiile Comunităţilor Autonome (Direcţiile generale de sănătate din cadrul Consiliilor de sănătate şi servicii sociale) au competenţa autorizării înfiinţării/preluării de farmacii. Procedura de autorizare are la bază principiul publicităţii şi al transparenţei.

Pentru asigurarea  în teritoriu a unui număr echitabil de farmacii şi pentru evitarea concentrării farmaciilor în zonele dens populate în defavoarea celor cu un număr redus de locuitori, autorizaţiile de înfiinţare se eliberează în funcţie de anumite criterii demografice şi geografice, stabilite de legile regionale de organizare a asistenţei farmaceutice, în limitele prevăzute de Legea 16/1997 privind reglementarea serviciilor în farmacii (legea naţională). 

Conform Legii 16/1997, baza de referinţă pentru determinarea de către fiecare Comunitate Autonomă a numărului propriu de farmacii o constituie raportul de o farmacie la un număr de locuitori cuprins între 2.800 şi 4.000. În principiu, distanţa minimă între farmacii este de 250 de metri.


Un farmacist poate deţine în proprietate/co-proprietate sau poate conduce o singură farmacie.


În 2004, în Spania existau 20.348 farmacii, respectiv o farmacie la 2.100 de locuitori.

Vânzarea farmaciilor este permisă după expirarea unui anumit termen de la data eliberării autorizaţiei de înfiinţare.

În cazul decesului proprietarului, legea permite, în general, menţinerea, de către moştenitori, a dreptului de proprietate asupra farmaciei, cu condiţia ca profesia acestora să fie cea de farmacist sau să urmeze studii farmaceutice. 


Legile regionale prevăd, la nivelul fiecărei Comunităţi, condiţiile  de  autorizare, organizare şi funcţionare a unei farmacii. De exemplu, Legea 19/1998 privind organizarea şi asistenţa farmaceutică în Comunitatea Autonomă Madrid, prevede:

- obligaţia deţinerii autorizaţiei administrative pentru înfiinţare, extindere, modificare, mutare, cesiune sau închidere. Autorizaţia de înfiinţare a unei farmacii se eliberează pe baza criteriilor de planificare a zonelor farmaceutice 
;

- obligaţia deţinerii, în cadrul farmaciei, a registrului şi a nomenclatorului de catalogare a medicamentelor;

- obligaţia deţinerii unui spaţiu corespunzător (cu acces liber, direct şi permanent la drumurile publice; cu o suprafaţă minimă de 75 mp; accesibil publicului; situat în apropierea depozitelor de medicamente şi produse sanitare; având în dotare un laborator şi un oficiu separat pentru acordarea de asistenţă individualizată) şi a instrumentarului prevăzut de normele în vigoare.

Pot exercita profesia de farmacist: cetăţenii spanioli deţinători ai titlului universitar de licenţiat în farmacie, precum şi orice cetăţean din statele membre ale U.E.
, având calitatea de farmacist; farmaciştii membri ai Colegiului oficial al farmaciştilor. 

Absolvenţii facultăţilor farmaceutice pot opta pentru următoarele categorii de posturi specifice: farmacist, farmacist într-o unitate spitalicească, manager tehnic în cadrul unui depozit de medicamente; posturi în organismele farmaceutice din cadrul administraţiei publice

Legea 16/1997 stipulează activităţile de bază desfăşurate de farmacişti (sprijiniţi, acolo unde este cazul, de asistenţi sau personal auxiliar): achiziţionarea, depozitarea şi distribuirea medicamentelor şi a produselor farmaceutice; verificarea şi păstrarea reţetelor medicamentelor eliberate; acordarea, în teritoriu, de asistenţă farmaceutică primară locuitorilor unei localităţi în care nu funcţionează altă farmacie; prepararea de produse farmaceutice şi medicale conform procedurilor din domeniu; informarea pacienţilor şi monitorizarea tratamentului farmaceutic aplicat acestora, prin instituirea, cu acordul pacientului, a registrului de observaţie farmacoterapeutică; înregistrarea şi arhivarea datelor şi informaţiilor referitoare la activitatea farmaciei; sparticiparea la programele iniţiate de autorităţile din domeniul sănătăţii pentru garantarea calităţii produselor farmaceutice.

Farmaciştii răspund personal de administrarea farmaciilor pe care le deţin/conduc. 

Legea prevede obligaţia farmacistului de a fi permanent prezent în farmacie, precum şi de a angaja temporar, în cazuri excepţionale, un farmacist calificat care să îl înlocuiască în cazul unei absenţe îndelungate.

Profesia de farmacist este incompatibilă cu cea de medic, de medic stomatolog sau veterinar. Farmaciştii nu pot desfăşura activităţi în domeniul industriei farmaceutice.

Suedia

În Suedia, modul de organizare a farmaciilor diferă foarte mult de celelalte modele europene, în sensul că farmaciile constituie monopol de stat, făcând parte dintr-o singură societate – Apoteket AG – aflată în proprietatea statului. Apoteket AG deţine un drept exclusiv cu privire la vânzarea de medicamente pe teritoriul Suediei. 

Pentru a exercita profesia de farmacist, este nevoie de obţinerea unei diplome de absolvire a cinci ani în învăţământul superior. Nu există obligaţia de a face parte din sau de a fi înregistrat la un organism profesional. Farmaciile constituind monopol de stat, toţi farmaciştii sunt salariaţi ai Apoteket AG.  

Modul de distribuire a farmaciilor pe teritoriul Suediei cade în sarcina societăţii Apoteket AG.

În Suedia nu există reglementări cu privire la obligaţia farmaciştilor de formare profesională continuă ori de specializare profesională. 

UNGARIA

Conform Legii din 1994 privind înfiinţarea şi funcţionarea farmaciilor din 1994 (cu modificările ulterioare), Serviciul Naţional de Sănătate Publică are competenţa de a elibera autorizaţia de înfiinţare a farmaciilor. Autorizaţia se eliberează cu respectarea criteriilor demografice şi geografice prevăzute de lege, respectiv: o farmacie la 5.000 de locuitori;  o distanţă de minimum 250  de metri între farmacii (în oraşele mici, distanţa minimă poate fi de 300 de metri).

Farmaciile sunt în proprietatea farmaciştilor sau a societăţilor pe acţiuni în care farmacistul deţine 51% din acţiuni. Nu sunt permise lanţurile de farmacii. În 2004, în Ungaria existau 2.050 de farmacii.

Farmaciştii deţin dreptul exclusiv de comercializare a medicamentelor; farmaciştii asistenţi pot distribui numai medicamentele care se eliberează fără reţetă.

Pot exercita profesia de farmacist titularii diplomelor universitare farmaceutice, care deţin autorizaţia de exercitare a profesiei eliberată de Camera Farmaciştilor.

� Documentaţia include: schiţa de plan întocmită de autorităţile competente (cu evidenţierea locului de amplasare şi a distanţei dintre farmacia pentru care se solicită autorizaţie şi cele mai apropiate farmacii), actul doveditor al numărului de locuitori care urmează a fi deserviţi; copia legalizată a diplomei de farmacist sau, pentru o persoană juridică, copia statutului societăţii.


� Avizul Comisiei se notifică, prin scrisoare recomandată, atât solicitantului, cât şi guvernatorului provinciei, comisiei medicale de resort, inspectorului farmaciei de resort şi celor mai reprezentative organizaţii profesionale farmaceutice.


� Conform Legii privind drepturile apatrizilor.


� Până în 2003, când a avut loc reforma în domeniul sănătăţii, un farmacist putea fi proprietarul unei singure farmacii. Primii paşi de liberalizare s-au făcut în 1994, când, în vederea armonizării cu legislaţia europeană în domeniu, legea a fost amendată, în sensul că farmaciştii germani autorizaţi puteau deschide una sau mai multe farmacii şi în alte state membre, cu respectarea prevederilor legale naţionale din aceste state. Corelativ, farmaciştii din statele membre, proprietari ai unei/mai multor farmacii, puteau deschide o farmacie în Germania; din 2003, aceştia pot înfiinţa un număr de 4 farmacii, cu condiţia ca legislaţia statelor membre de origine să nu prevadă obligativitatea prezenţei lor permanente în farmaciile deţinute.


� Diploma universitară de farmacist se obţine după: absolvirea studiilor universitare farmaceutice de 4 ani; efectuarea unui stagiu de 8 săptămâni de pregătire clinică (4 săptămâni într-o farmacie publică şi 4 săptămâni fie într-o farmacie de spital, fie într-o unitate din industria farmaceutică); efectuarea unui  stagiu de 12 luni de pregătire practică aprofundată (minimum 6 luni într-o farmacie publică, restul perioadei într-o farmacie de spital sau militară, într-o unitate din industria farmaceutică, într-un institut de cercetare, la universitate); promovarea examenului final.


� Această derogare este prevăzută de art.2 din Directiva 85/433/CEE.


� Cel puţin şase luni într-un spital sau o farmacie, iar celelalte şase luni în acelaşi loc ori în mediul academic sau în industria farmaceutică. 


� O scurtă biografie; diploma de farmacist; copie a autorizaţiei de exercitare a profesiei de farmacist pe teritoriul statului Luxemburg; certificatul de naţionalitate; certificatele referitoare la ocupaţiile farmaceutice avute în Luxemburg sau în alt stat membru, ulterior obţinerii autorizaţiei de exercitare a profesiei de farmacist (ocupaţiile farmaceutice de natură salarială sunt atestate de angajatori, cele exercitate cu titlu independent de Colegiul medical, iar cele exercitate în străinătate de consiliul celei mai reprezentative organizaţii profesionale din ţara respectivă); titluri sau grade ştiinţifice.


� Registrul conţine informaţii referitoare la fiecare farmacist autorizat să exercite această profesie în Luxemburg: nume, prenume, data naşterii, naţionalitatea, originea şi data eliberării diplomei, titlul profesional autorizat, data autorizării/anulării exercitării profesiei, informaţii referitoare la suspendarea, interdicţia temporară/pe viaţă de a exercita profesia de farmacist.


� Art.2 din Directiva 85/433/CEE. 


� Conform prevederilor proiectului de lege privind medicamentele (noua lege urmează să intre în vigoare în a doua parte a anului 2005) medicamentele pentru care nu este necesară reţetă, nu necesită supraveghere medicală şi sunt sigure în condiţii normale de folosire pot fi distribuite şi în supermarketuri şi alte magazine, fără ca distribuirea lor să se facă de un droghist sau farmacist. Vânzarea medicamentelor prescrise rămâne dreptul exclusiv al farmaciilor.


� Pe baza autorizaţiei de funcţionare pe termen de 1 an eliberată, la cererea acestora, de Inspectoratul  farmaceutic al voivodatului.


� La solicitarea persoanei interesate, şi după consultarea organizaţiilor profesionale locale ale farmaciştilor, Inspectoratul farmaceutic poate aproba prelungirea activităţii acestuia până la vârsta de 70 de ani.


� Zonele farmaceutice reprezintă demarcaţii teritoriale şi de populaţie ce respectă criteriile geografice, demografice şi socio-economice legale.


� Conform Decretului regal 1667/89 privind recunoaşterea diplomelor, certificatelor şi a altor calificări farmaceutice aparţinând cetăţenilor din statele membre ale U.E.

